Covid-19 in SA: ‘Onnodig vir paniek’Die koronavirus (oftewel 2019-nCoV) (Grafika: CDC/Alissa Eckert, MS; Dan Higgins, MAM via Wikimedia Commons) Dr. Sibongiseni Dhlomo, voorsitter van die portefeuljekomitee oor gesondheid, waarsku ook Suid-Afrikaners teen paniek noudat die eerste geval van die gevreesde nuwe koronavirus (Covid-19) in die land waargeneem is. Dít nadat pres. Cyril Ramaphosa Woensdag kort ná die nuus aangekondig is ŉ oproep om kalmte gedoen het. Die president sê Suid-Afrikaners moet wel paraat wees en enige simptome by ’n dokter aanmeld. Volgens Dhlomo het dit duidelik geword nadat Zweli Mkhize, minister van gesondheid, die parlementêre perskorps toegespreek het dat die regering in staat is om enige bevestigde gevalle te hanteer. Dhlomo glo die departement van gesondheid moet wel Suid-Afrikaners deurgaans op die hoogte hou om paniek of angs te verhoed. President Cyril Ramaphosa (Foto: Kopano Tlape/GCIS) Die virus het teen Donderdagaand die lewe van 3 280 mense geëis met 95 270 bevestigde gevalle oor 79 lande aangemeld. “[Suid-Afrika] is nou op gereedheidsgrondslag. Ons sal wag vir die besonderhede van die situasie namate dit ontvou,” sê Dhlomo. Nog geen ander gevalle is teen vanoggend in Suid-Afrika bevestig nie.